Lav et referat af nedenstående tekst:

Tekst:
'Hollie Himmerland'. Det er navnet på Destination Himmerlands nye camper. En camper, der skal fungere som turistorganisationens nye form for rullende turistkontor i sommerlandet. - Vi vil møde turisterne dér, hvor de er. Vi vil ud og guide turisterne videre til andre oplevelser i en anden del af Himmerland og give dem inspiration til, hvad de ellers kan opleve. Sådan lyder det fra Destination Himmerlands turistservicemedarbejder, Louise Rosenkilde Larsen, om baggrunden for det nye koncept. Hun har normalt sin daglige gang på deres turistkontor i Øster Hurup, men i løbet af sommeren skifter hun væggene på kontoret ud med rat og bildæk. Louise Rosenkilde Larsen står nemlig i spidsen for det rullende projekt og skal den kommende tid - sammen med camperen - turnere rundt til himmerlandske events og attraktioner for at komme tættere på turisterne. - Nu arbejder jeg jo meget på turistinformationen, så dét der med også at komme ud i landet og snakke med folk, det glæder jeg mig rigtig meget til, siger Louise Rosenkilde Larsen. Inspiration til feriegæster og turister Camperen ruller ud i Himmerland cirka to gange om ugen, og når turisterne møder den ved stoppestederne, har de mulighed for at få en snak med turistservicemedarbejderen, få inspiration fra brochurer og magasiner samt få smagsprøver på lokale produkter. Onsdag var 'Hollie Himmerland' på sin første tur i sommerlandet, og her blev det nye koncept taget godt imod af flere af feriegæsterne. - Jeg synes, det er vildt hyggeligt - og så kan vi gå hen og snakke om, hvilke steder vi kan tage hen, når vi er på ferie i sommerhus, lyder det fra Mie Pedersen, der er på ferie i Øster Hurup. - Jeg synes, det er fint, fordi hvis der ikke er nogen turistinformation lige i nærheden, så er det jo rart, at der kører sådan en bus rundt, siger feriegæst Birgith Jensen. En ny tilgang til turismeservice Jimmi Stæhr-Petersen, der er turistdirektør hos Destination Himmerland, mener, at det er vigtigt at finde nye måder at drive turismeservice på, og han glæder sig over, at projektet nu er i gang. - Nogle gange kan det være svært at finde ud af, hvilke andre muligheder og aktiviteter der er. Derfor er det godt at kunne møde turisterne dér, hvor de er, siger turistdirektøren og fortsætter: - Og at se dem i øjenhøjde og lytte til, hvilke behov de har for at komme ud og få en oplevelse, der netop passer til den dag, hvor solen skinner, eller hvor det er en regnsvejrsdag, siger Jimmi Stæhr-Petersen. Destination Himmerland håber også på, at den rullende turismeservice fremadrettet bliver til mere end et sommer-koncept. - Jeg håber, at erfaringsgrundlaget for det her bliver så godt, at vi kan holde camperen på vejen stort set hele året. Det er det, vi drømmer om, siger Jimmi Stæhr-Petersen.

Referat:
Turistorganisationen Destination Himmerland drømmer om, at camperen kan turnere rundt hele året og ikke kun om sommeren.